Man in Reserwebank vasgetrek oor vervalste geldArgieffoto ŉ Man wat met ŉ sak vol vervalste geldnote by die Suid-Afrikaanse Reserwebank ingestap het, is in hegtenis geneem. Kapt. Kay Makhubele, woordvoerder van die polisie, het Donderdag gesê die man het met vervalste note ter waarde van R2 miljoen na die toonbank gestap en om hulp gevra. Hy het toe aan een van die Reserwebank se werknemers gesê hy het die geld ingebring om herdruk te word. “Die geld was in ŉ swart skootrekenaarsak gepak. Toe die werknemer die sak oopmaak, het hulle gesien daar is pakke R200-note ter waarde van R2 miljoen in, wat die bank geverifieer het as vervals,” sê hy. Makhubele sê die man hou vol hy het nie geweet die note is vervals nie. “Die verdagte het beweer hy is ŉ motorwerktuigkundige en het die geld gekry onder een van die voertuie wat hy besig is om reg te maak.” Volgens Makhubele is die polisie ontbied en die man is op die plek in hegtenis geneem. Hy sal binnekort in die Pretoria-landdroshof verskyn.